***มีดที่ 13*** เป็นการ์ตูนไทยที่สร้างสรรค์โดยทีมงาน Big Boss Band เคยตีพิมพ์ในนิตยสาร BOOM สร้างสรรค์โดยนพ วิฑูรย์ทอง (Whitecrow) และ บุญเชิด แช่มประเสริฐ (Ice Hornet) โดยเขียนต่อเนื่องมาตั้งแต่ พ.ศ. 2537และเป็นหนึ่งในการ์ตูนไทยที่รู้จักกันอย่างกว้างขวาง ปัจจุบันมี 4 ภาค ซึ่งได้แก่ มีดที่ 13, The Legend, Nostalgia,และมีดที่ 13 Extinction รวมถึง ยังได้รับการจัดพิมพ์เป็นฉบับนิยายในชื่อภาค Reborn เป็นการนำภาคแรกมาเล่าและตีความใหม่ซึ่งเนื้อหาจะมีความเข้มข้นและละเอียดกว่าในฉบับการ์ตูน นอกจากนี้ ยังมี มีดที่ 13 เล่ม Another Story ซึ่งเป็นการรวมตอนพิเศษอีกด้วย ซึ่งจะเป็นเรื่องราวเกี่ยวกับ ตัวละครแต่ละคนในมีดที่ 13 มีตอนด้วยกัน 8 และตอนที่ 5 เป็นตอนพิเศษที่มี สุทธิชาติ ศราภัยวานิช หรือ SS แห่ง *มอนสเตอร์คลับ* เจ้าของผลงาน Joe The Sea-Cret Agentเป็นผู้วาดรับเชิญ

*มีดที่ 13* เป็นการ์ตูนไทยที่วาดต่อเนื่องมากว่า 30 ปี รวมถึงเป็นเรื่องยาวมีผู้ติดตามเป็นจำนวนมากเรื่องหนึ่งทว่าในปี 2557 นิตยสารบูมได้ปิดตัวลงอย่างกะทันหัน ทำให้ทางทีมงานผู้วาดตัดสินใจที่จะจัดพิมพ์รวมเล่มจำหน่ายแก่นักอ่านด้วยตัวเองในระบบพรีออเดอร์นอกจากนี้ยังมีการผลิตโมเดลและสินค้าที่ระลึกออกมาจำหน่ายอีกต่างหากด้วยโดยการ์ตูนชุดนี้ยังคงจัดพิมพ์มาจนปัจจุบันในแบบรายสะดวกให้สั่งซื้อโดยตรง

เนื้อเรื่อง
-----------

#### ภาคแรก

เป็นภาคที่จะกล่าวถึงประวัติของมาร์คัสในวัยเด็ก ตั้งแต่พ่อแม่ น้องสาว (มาทิลด้า) ถูกสังหารโดยนักสู้หัวกะโหลก ทั้ง 12 คน ตัวมาร์คัสที่ถูก**ก็อด** ฝังดาบหักกระดูกไว้ในหัวใจ (เทพดาบหัก 1 ในนักสู้หัวกะโหลก) และสาเหตุที่มาร์คัสต้องกลายมาเป็นนักสู้หัวกะโหลกคนที่ 13 โดยผู้ดำเนินเนื้อเรื่องจะเป็นจัสติน ซึ่งเนื้อเรื่องจะเต็มไปด้วยความแค้น ความชิงชัง และ ความรัก

#### ภาค 2: The Legend

ในตอนต้นเรื่อง **มาร์คัส**จะยุติความแค้นของตัวเอง และกำลังจะแต่งงานกับ**ชาช่า** แต่ถูกขัดขวางโดยนักสู้หัวกะโหลกที่เหลือ คือ **ซับบาธ** กับ **โทมาฮ็อค** จากการกระทำของ 2 คนนี้ เป็นสาเหตุให้ชาช่าต้องตาย ซึ่งเป็นชนวนความแค้นอีกครั้งของมาร์คัส และจะรุนแรงกว่าครั้งก่อน เพราะการสูญเสียคนที่รักที่สุด การกลับมาของ**เซพัลทูล่า**ซึ่งสำเร็จ**วิชาอวตาร** อีกทั้งยังมีนักสู้หัวกะโหลกคนที่ 14 อีก รวมถึงการปรากฏตัวของ**ราชาโซโลมอนและขุนพลราชาทั้ง 5** และความเกรียงไกรของ**กองทัพเทวดา** 
โดย**จัสติน**จะเป็นผู้ดำเนินเรื่อง ซึ่งอาจจะกล่าวได้ว่าภาคนี้ จัสติน กับ มาร์คัส เป็นพระเอกเหมือนกัน

#### ภาค 3: Nostalgia

หลังจากที่พวกของจัสตินพ่ายแพ้ที่หอทรงธรรมจนต้องหนีจากผืนดิน ไปอาศัยในทะเลกลายเป็นโจรสลัด และเหล่านักสู้หัวกะโหลกได้ครองยุทธภพ ทุก ๆ อย่างก็เริ่มเลวร้ายลงทุกขณะ มาคัสซึ่งบัดนี้ถูกจองจำในเหล็กได้รับการปลดปล่อยจาก
พันธนาการ แต่เขากลับสูญเสียความทรงจำ เขาได้อาศัยอยู่ในหมู่บ้านกล้วยไม้สวรรค์ซึ่งปกครองโดย กล้วยไม้ขาวรุ่นที่ 2 นี้เป็นเพียงความสงบสุขเพียงชั่วคราว จนกระทั่งกล้วยไม้แดงได้ลักพาตัวเด็กที่สนิทกับมาคัสไป มาคัสจึงออกตามหา
และทำให้ความทรงจำของเขากลับมา เขาจะต้องสะสางความแค้นกับหัวกะโหลก ความแค้นที่มืดมิด การต่อสู้ที่ร้อนระอุได้เปิดฉากขึ้นอีกครั้ง

#### ภาค 4: Extinction

บทสรุปความแค้นของมาร์คัสและอิสรภาพสุดท้ายของชาวโลก ซึ่งเหล่าอธรรมได้กระทำการโจมตีเกาะมรกต ซึ่งเป็นที่มั่นสุดท้ายของเก็งโคริว จัสติน

#### ภาคนิยาย: Reborn

เป็นการทำมีดที่ 13 ออกมาในนิยายกำลังภายในและแฟนตาซี เนื้อหานั้นจะคล้ายกับมีดที่ 13 ในภาคแรก แต่จะมีรายละเอียดต่างๆมากกว่า เพราะจะมีส่วนที่ผู้แต่งต้องการเสริมให้ผู้อ่านเพิ่มเติมเข้าไปด้วย ถึงจะไม่มีภาพเหมือนฉบับการ์ตูนแต่ก็จะมีการบรรยายที่ละเอียดและสวยงาม มีความสนุกได้อรรถรสไม่แพ้ฉบับการ์ตูนจริงๆ

#### ตอนพิเศษ: Another Story

เป็นส่วนของตอนพิเศษก่อนเริ่มภาค Extinction จะกล่าวรายละเอียดของตัวละคร

ตัวละคร
-------

บทความหลัก: รายชื่อตัวละครในมีดที่สิบสาม

การสร้าง
--------

*มีดที่ 13* เป็นการ์ตูนที่ นพ วิฑูรย์ทอง และ บุญเชิด แช่มประเสริฐ ได้รับแรงบันดาลใจมาจากภาพยนตร์จีนยุคชอว์บราเธอร์ และครั้งหนึ่ง นพ วิฑูรย์ทอง ได้เปิดเผยว่า มีดที่ 13 เป็นการ์ตูนที่ได้รับแรงบันดาลใจมาจากการ์ตูนอเมริกันอย่างสปอว์น กับการ์ตูนมาร์เวลคอมิกส์ ตลอดจนการ์ตูนญี่ปุ่นอย่างดราก้อนบอล และโดราเอม่อน มาเป็นแนวทางในการเขียน ซึ่งได้รับค่าตอบแทนในการตีพิมพ์หน้าละ 200 บาทในช่วงแรก เนื่องจากในช่วงนั้นเขายังไม่ใช่นักเขียนอาชีพ ปัจจุบัน เขามีแผนการณ์สร้างให้ภาคนี้เป็นภาคสุดท้าย และเนื่องจากการลงเส้นที่เน้นความละเอียดและรุนแรง ส่งผลให้ทีมงานคนหนึ่งต้องทนทรมานกับการเว้นช่วงผ่าตัดมือก่อนทำการปิดต้นฉบับในภาคดังกล่าวมาแล้วครั้งหนึ่ง

การตอบรับ
---------

นายแพทย์ประเสริฐ ผลิตผลการพิมพ์ ซึ่งเป็นนักวิจารณ์การ์ตูน กล่าวถึงลายเส้นและเนื้อเรื่อง *มีดที่ 13* ในช่วงแรกว่าค่อนข้างรบกวนจิตใจอยู่บ้าง อย่างไรก็ตาม เขาก็ได้กล่าวชมเชยในด้านพัฒนาการ โดยยกย่องเนื้อเรื่องของภาค Extinction ว่ามีความเหนือกว่า Nostalgia อย่างเห็นได้ชัด โดยมีการเล่าเรื่องที่ชัดเจน และมีลายเส้นสวยงามมากขึ้น ซึ่งครั้งหนึ่ง นพ วิฑูรย์ทอง ได้เปิดเผยว่าพบการแสดงความเห็นจากผู้อ่านทางอินเทอร์เน็ตในเชิงลบ โดยการแสดงข้อความขับไล่พร้อมกับการแสดงภาพล้อเลียนการแขวนคอ ทำให้เขาถึงกับร้องไห้มาแล้วครั้งหนึ่ง อย่างไรก็ตาม เขาก็ยืนยันที่จะไม่ท้อถอย และได้รับความเชื่อมั่นจากเพื่อนร่วมทีมทุกคนที่จะให้เขาเป็นหัวหน้าต่อไป

*มีดที่ 13* เป็นผลงานที่ได้รับการจัดพิมพ์อย่างต่อเนื่องมาเป็นระยะเวลากว่าสิบปีกับจำนวนกว่าห้าสิบเล่ม และมีการนับค่าลิขสิทธิ์เฉพาะเล่มแรกอยู่ที่ประมาณเกือบ 5 ล้านบาทในปัจจุบัน

อ้างอิง
-------

1. ↑  "มีดที่ 13 NOSTALGIA". คลังข้อมูลเก่าเก็บจากแหล่งเดิมเมื่อ 2022-10-07. สืบค้นเมื่อ 2011-02-15.
2. 1 2 3 4 5  มีดที่ 13 ปัญหาเรื้อรังของเทพและมาร. นายแพทย์ประเสริฐ ผลิตผลการพิมพ์. **มติชนสุดสัปดาห์**. ปีที่ 32 ฉบับที่ 1673. วันที่ 7-13 กันยายน พ.ศ. 2555. ISSN 1686-8196. หน้า 60
3. ↑  มีดที่ 13 การ์ตูนไทยสุดโหดเรื่องแรกที่มีถึง 4 ภาค[*ลิงก์เสีย*]
4. ↑  metalbridges
5. ↑  การ์ตูนไทยไปถึงไหนแล้ว? EP.3 เปิดมุมมองหัวเรือใหญ่ธุรกิจการ์ตูนไทย
6. ↑  บ้านการ์ตูนไทย 2557
7. ↑  ตอนนี้ มีดที่ 13 ถึงไหนแล้วครับ? อวสานหรือยัง?
8. ↑  สัมภาษณ์ นพ วิฑูรย์ทอง
9. ↑  การ์ตูนไทย มีดที่ 13 และ อภัยมณีซาก้า ยังเขียนอยู่หรือเปล่า?
10. 1 2 3  Sonoson. (กรกฎาคม 2552). LET'S Talk. **LET'S Comic**. Vol 03. หสน.ห้องภาพสุวรรณ. ISBN 978-611-90128-2-0. หน้า 56-63

แหล่งข้อมูลอื่น
---------------

* มีดที่ 13 จาก comic สู่ fiction

| * ด
* ค
* ก
การ์ตูนซีรีส์ในปัจจุบันที่ตีพิมพ์ใน *เน็ตคอมิกส์* |
| --- |
| การ์ตูนญี่ปุ่น | 
* ดราก้อนบอล ซูเปอร์
* โบรูโตะ
* วันพันช์แมน
* โจโจ้ ล่าข้ามศตวรรษ
* ฮันเตอร์ x ฮันเตอร์
* โดราเอมอน
* พ็อกเก็ตมอนสเตอร์
* เครยอนชินจัง
* เรียล
* เอ็กซอร์ซิสต์พันธุ์ปีศาจ
* โซลแคชเชอร์ส
* ไซคิหนุ่มพลังจิตอลเวง
* เวิลด์ ทริกเกอร์
* แพลตตินัม เอนด์

 |
| การ์ตูนไทย | 
* มีดที่สิบสาม
* อภัยมณี ซาก้า
* นักสืบโจ หัวปลาหมึก

 |